पाकिस्तान के पंजाब प्रांत में तालिबान के पांच आतंकवादी सुरक्षा बलों के साथ मुठभेड़ में मारे गए हैं। ये आतंकी प्रमुख सरकारी प्रतिष्ठानों पर हमले की साजिश रच रहे थे। पुलिस के अनुसार आतंकवाद निरोधक विभाग (सीटीडी) ने पहले से मिली सूचना के आधार पर राजनपुर के कुर्द चौक के निकट आतंकवादियों के ठिकाने पर छापेमारी की। सीटीडी के एक प्रवक्ता ने कहा, ‘राजनपुर पुलिस के सीटीडी दल ने आतंकवादियों ठिकाने पर छापेमारी की जिसके बाद उन्होंने गोलीबारी शुरू कर दी और हथगोले फेंके।’ उन्होंने कहा, ‘छापेमारी दल ने जवाबी गोलीबारी की। मौके से पांच हमलावरों के शव बरामद किए गए।’ प्रवक्ता ने कहा कि ये आतंकवादी सरकारी प्रतिष्ठानों और कानून-प्रवर्तन एजेंसियों के कर्मियों को निशाना बनाने की साजिश रच रहे थे।